รู้จัก CPA ใบอนุญาตขั้นสูง ของสายบัญชี
CPA น่าสนใจอย่างไร ลงทุนแมนจะเล่าให้ฟัง 
9 ก.พ. 2566

รู้จัก CPA ใบอนุญาตขั้นสูง ของสายบัญชี /โดย ลงทุนแมน
เมื่อพูดถึงเกี่ยวกับสายงานอาชีพบัญชี “ผู้สอบบัญชีรับอนุญาต” หรือ “External Auditor” ก็คงเป็นตำแหน่งที่หลายคนคุ้นหูกันอยู่บ้าง
หรือที่เรามักเรียกสั้น ๆ ว่า “Auditor”
โดย “Auditor” นั้นต้องขึ้นทะเบียนเป็น CPA หรือ Certified Public Accountant แปลได้ว่า “นักบัญชีที่ผ่านการรับรอง” ก่อน
แล้ว CPA น่าสนใจอย่างไร
ลงทุนแมนจะเล่าให้ฟัง 
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
เมื่อถึงกำหนดสิ้นรอบระยะเวลาบัญชี หรือเท่ากับ 12 เดือน กิจการที่เป็นห้างหุ้นส่วนนิติบุคคล และบริษัทต่าง ๆ จะมีหน้าที่ทำงบการเงิน ส่งให้กับกรมสรรพากร และกรมพัฒนาธุรกิจการค้า
เพื่อให้การจัดทำงบการเงินมีความน่าเชื่อถือ 
ดังนั้น จึงจำเป็นต้องมีบุคคลที่สาม ที่มีความเป็นกลาง เพื่อตรวจสอบงบการเงินที่จัดทำขึ้นมา
ซึ่งบุคคลนั้นก็คือ Auditor นั่นเอง
โดย Auditor จะทำการตรวจสอบงบการเงิน และแสดงความเห็นว่า มีการจัดทำงบการเงินอย่างถูกต้องหรือไม่
ซึ่งความเห็นของ Auditor สามารถแบ่งออกได้เป็น 4 ประเภท
1. ความเห็นแบบไม่มีเงื่อนไข (Unqualified Opinion)
2. ความเห็นแบบมีเงื่อนไข (Qualified Opinion)
3. ความเห็นว่างบการเงินไม่ถูกต้อง (Adverse Opinion)
4. ไม่แสดงความเห็น (Disclaimer)
รู้ไหมว่า ในประเทศไทย ปี 2564 ผู้ที่สามารถขึ้นทะเบียนเป็น CPA มีจำนวนเพียง 13,000 คนเท่านั้น
เทียบกับจำนวนธุรกิจที่มีอยู่ 789,000 ราย ซึ่งอยู่ในนามห้างหุ้นส่วนนิติบุคคล และบริษัทต่าง ๆ แล้ว
ก็ต้องบอกว่า ผู้ที่สามารถขึ้นทะเบียนเป็น CPA ยังมีจำนวนน้อยมาก
ทั้งนี้ ผู้ที่สามารถขึ้นทะเบียนเป็น CPA ยังสามารถต่อยอดไปประกอบอาชีพอื่น ๆ ได้อีกหลายอย่าง เช่น
- นักวิเคราะห์การเงินและการลงทุน
- ผู้ตรวจสอบบัญชีภาษีอากร (Tax Auditor)
- ผู้จัดการฝ่ายบัญชี ผู้อำนวยการฝ่ายการเงินและบัญชี หรือประธานเจ้าหน้าที่บริหารการเงิน (CFO)
คำถามต่อมาคือ แล้วผู้ที่สามารถขึ้นทะเบียนเป็น CPA ต้องมีคุณสมบัติอะไรบ้าง ?
1. เป็นสมาชิกสภาวิชาชีพบัญชี
2. สำเร็จการศึกษาปริญญาทางด้านบัญชี
3. ฝึกงานสอบบัญชี กับผู้ให้การฝึกงานที่ได้รับการรับรองจากสภาวิชาชีพบัญชี เป็นเวลาไม่น้อยกว่า 3 ปี แต่ไม่เกิน 5 ปี นับจากวันที่ยื่นคำขอแจ้งการฝึกงาน
และมีเวลาฝึกหัดงานรวมกันไม่น้อยกว่า 3,000 ชั่วโมง
4. ต้องผ่านการทดสอบทั้งหมด 6 วิชา ได้แก่
- วิชาการบัญชี 1
- วิชาการบัญชี 2 
- วิชาการสอบบัญชี 1
- วิชาการสอบบัญชี 2
- วิชากฎหมายที่เกี่ยวข้องกับการประกอบวิชาชีพสอบบัญชี 1
- วิชากฎหมายที่เกี่ยวข้องกับการประกอบวิชาชีพสอบบัญชี 2
5. ยื่นคำขอขึ้นทะเบียนเป็นผู้สอบบัญชีรับอนุญาต จากสภาวิชาชีพบัญชี
นอกจากนี้ ผู้ที่ได้รับใบอนุญาต CPA นั้น ต้องมีการพัฒนาความรู้อย่างต่อเนื่อง
โดยต้องเก็บชั่วโมงการอบรมการพัฒนาความรู้ (CPD) 40 ชั่วโมงต่อปี อีกด้วย
เรียกได้ว่า กว่าที่จะมาเป็น ผู้ที่ได้รับใบอนุญาต CPA ก็ต้องอาศัยความรู้ ประสบการณ์ ต้องใช้ความพยายาม และความทุ่มเท ไม่น้อยกันเลยทีเดียว
จึงไม่น่าแปลกใจ ที่เรามักจะได้ยินว่า ผู้ที่ได้รับใบอนุญาต CPA นั้น มีโอกาสได้รับผลตอบแทนสูง
เพราะในตลาดแรงงาน ยังมีความต้องการบุคคลที่มีความเชี่ยวชาญในงานลักษณะนี้อีกมากนั่นเอง..
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
YouTube - 
TikTok - 
Spotify - 
Apple Podcasts - 
Soundcloud - 
References
-
-
-
-
-